  vk.com (Людмила Вяткина) Анжелика Тихонова корреспондент Эграын «Нефтяник» культура юртын Россиысь но Удмуртиысь культура удысын дано ужась Анатолий Чирков нимо калык творчествоя «Улонэ мынам – калыке мынам» куатетӥ усьтэм ёроскуспо фестиваль ортчиз. Туэ отчы элькунысь укмыс коллективъёс пыриськизы, ивортӥз культура юртысь ивортодэтъя но аналитикая ёзэтлэн кивалтӥсез Людмила Чиркова. Туэ фестивале пыриськыны куриськонъёссэс 10-лэсь трос ёросъёс келязы. Радъясьёс укмыссэ ужрадазы кутыны быгатӥзы. Озьы, сцена вылын быгатонлыкъёссэс Сьӧлта, Дэбес, Кез, Балезино, Красногорск, Юкаменск, Эгра ёросъёсысь но Ижкарысь коллективъёс, оглом 200 котыр артистъёс возьматӥзы. « Ми басьтыны выримы шулдыргес кырӟанъёс мед луозы шуыса, малы ке шуоно со ачиз (Анатолий Чирков – ред.) яратэ вал шулдыр кырӟанъёсты » Людмила Чиркова, Эграысь «Нефтяник» культура юртысь ивортодэтъя но аналитикая ёзэтлэн кивалтӥсез Куноос концерт возьматэм сяна, пӧртэм мастер-классъёсы пыриськизы, табанен, турын-куарен чаен кунояськизы но шулдыръяськизы. Со сяна, Анатолий Чирков сярысь трос гинэ ӟеч кылъёссэс, тодэ ваёнъёссэс веразы. « Ичигес, пе, туспуктэмъёсыз вал презентациын, тросгес, пе, мед луысал, мӧзмиськом, адӟеммы потэ шуо. <…> Со весь улыкуз шуэ вал «Где родился, там пригодился. Аслэсьтым калыкме яратӥсько, гажасько». Сыӵе девизэн со быдэс улонзэ улэмын » Людмила Чиркова, Эграысь «Нефтяник» культура юртысь ивортодэтъя но аналитикая ёзэтлэн кивалтӥсез ВАТСАН Анатолий Чирков 20 ар ӵоже Эгра ёросысь лулчеберет удысэн, 27 ар ӵоже Сундур культура юртысь «Ӟардон» калык фольклор ансамблен кивалтӥз. Со калык творчествоез утён, азинтон бордын туж мыло-кыдо тыршиз. 2015-тӥ арын шудтэм учыре сюрыса бырыны шедиз. Тодэ вайытом, Алабгоысь удмурт фольклоръя «Инвожо» калык ансамбль 15 ар тырмонзэ пусйиз. Тегъёс: Лулчеберет Эгра Удмуртия Мерлык  